Lasse Haugaard Pedersen (S), 2025-05-28:
Tidligere på ugen fik jeg en notifikation på min telefon.
Jeg havde et 9 år gammelt minde, som Facebook gerne ville vise mig.
Her var det nærmere et tilbageblik på den mørkeste tid i mit ungdomsliv, en påmindelse om livets skrøbelighed og min egen magtesløshed, og det var en skærende kontrast til ungdommens tro på sin egen udødelighed.
Billedet på min telefon viste min svigerfar og mig selv ventende på hospitalet.
Vi ventede på min kæreste, som befandt sig i strålekælderen på OUH.
Hun var kun lige fyldt 20 år og var på vej ind i eksamensperioden i 3. g.
Hun var syg med kræft.
Vi var lige flyttet hjemmefra i vores første lejlighed i Bogense og klar til at tage hul på voksenlivet sammen – med en tro på, at vi kunne klare hele verden.
Men sandheden er, at da diagnosen kom, kunne vi ikke engang klare os selv.
Efter 2 operationer, 33 strålebehandlinger og adskillige indlæggelser blev hun rask.
Studenterugen blev tilbragt i sygesengen på kræftafdelingen med studenterhuen på hovedet og et længselsfuldt blik vendt mod vinduet – mod friheden, hvor hendes klassekammerater fejrede deres eksamener.
Simone røg ikke cigaretter, og hun gik ikke i solarie.
Alle kan blive syge af kræft, men det er langtfra alle, som behøver at blive det.
Vi er nemlig blevet virkelig gode til at behandle kræft i Danmark, men vi halter desværre stadig efter, når det kommer til forebyggelse.
Og her kan vi gøre en politisk forskel.
I fredags fremlagde regeringen sin kræftplan V.
Et af forslagene handler netop om solarier.
Regeringen vil indføre en aldersgrænse på 18 år for brug af solarier for at beskytte børn og unge mod solariernes skadevirkninger.
Dermed overrasker jeg nok heller ikke nogen ved at fortælle, at Socialdemokratiet er enige med forslagsstillerne i, at vi skal have en aldersgrænse, men jeg er alligevel glad for, at De Konservative har valgt at fremsætte forslaget.
Mellem 30 og 50 pct. af alle kræfttilfælde kan forebygges – langtfra alle, men en stor del.
Og flere i Danmark får kræft, når vi sammenligner os med vores nordiske naboer.
Derfor har vi i de senere år taget en række skridt i forhold til tobak, nikotin og alkohol – med det fokus at beskytte børn og unge.
Derfor er det også oplagt, at vi nu kigger på solarierne.
Vi ved, at der er en tæt sammenhæng mellem solariebrug og risiko for hudkræft og modermærkekræft.
Vi ved også, at jo tidligere man starter med at gå i solarie, jo større er risikoen for kræft.
Derfor er det også dybt bekymrende, at vi nu igen ser en stigning i antallet af unge, som bruger solarier, særlig blandt piger og kvinder.
Flertallet af unge solariebrugere starter, før de fylder 18 år, og mange, før de fylder 14 år.
Derfor er det uholdbart, at vi er et af de eneste lande i Vesteuropa, som endnu ikke har en aldersbegrænsning på 18 år.
Som indenrigs- og sundhedsministeren var inde på i sin tale, er det nok ikke realistisk, at lovforslaget kan blive fremsat inden den 1. december, men til gengæld håber vi på et bredt flertal her i Folketinget, som vil støtte op om lovforslaget, når det fremsættes – sådan at vi sammen kan tage endnu et skridt i kampen for at forebygge kræft, særlig for vores børn og unge.
Vi har talt med forslagsstillerne om at lande en fælles beretningstekst, netop fordi vi er enige i intentionen med forslaget.
Og jeg har lovet at hilse fra mine kollegaer i Radikale Venstre, som ikke har haft mulighed for at være til behandlingen her i dag, og sige, at de er enige i den intention og på linje med det, som jeg har redegjort for her.